次韻雷知院觀音詩因敘家中銅像之詳
作者：樓鑰
朝代：宋

paragraphs: 鼻祖家住江東邊，推擇爲吏心靜淵。
朝朝趨邑過圮上，時見暗磧光煜然。
平時奉佛心至謹，建立塔廟崇諸天。
試令便介識所在，退公始得來其前。
揮鉏去沙若有物，微見銅像傷其顛。
須臾衆覩全體見，端嚴相好巧且堅。
迎歸供養備精潔，我家舊物猶青氈。
銖衣飄摇俱梵相，珠纓垂裊穿淮蠙。
雖非丈六黄金身，他處像設無能先。
不知何人妙陶冶，底用五色增華妍。
自茲累葉永爲寶，如以衣鉢更相傳。
是時承平最盛際，正在景德咸平間。
畫工難貌天人妙，劫風不動神光圓。
益知佛教來已遠，徧滿震旦尊金僊。
慈悲無量應成禱，影響若與人周旋。
耳則聞音目可觀，此有妙理誰能詮。
寶光燄燄擁身後，貝花葉葉俱成全。
頂戴天冠工莫及，中有一佛立不偏。
有孫是爲鄉先生，決科衣冠遂蟬聯。
大父持喪久廬墓，曾以此事形碑鎸。
起身月卿出爲郡，殿上寤主以一言。
易守鄉邦凡五年，寵光赫奕當政宣。
移至湖心值兵燬，精廬灰滅因亡焉。
初聞諸父話遺跡，興歎欲見無因緣。
揚州伯父初賦歸，慨念孝感如參騫。
零丁募以十萬錢，里巷響應慶愈綿。
木工先爲小臺殿，居以古像□□旃。
後人事之加篤敬，日裊香篆長蜿蜒。
衰宗幸有此奇特，信知福利非唐捐。
安得東歸奉香火，晏坐終老甘三椽。